**Kódex obliekania žiakov a zamestnancov EGT**

**Preambula**

*Dresscode je súhrn pravidiel obliekania sa. Definuje, ktoré oblečenie je vhodné a ktoré nie je vhodné. EGT sa týmto spôsobom snaží vychovávať svojich žiakov k reprezentácii školy, ale aj firmy, či značky, ktorú budú vo svojom budúcom zamestnaní reprezentovať. Zachovávaním pravidiel obliekania prejavuje žiak aj rešpekt voči svojim spolužiakom a učiteľom. Kresťanské hodnoty školy sa odrážajú v zákaze nosenia oblečenia propagujúceho drogy, násilie a vulgarizmy v akomkoľvek jazyku. Žiaci sa podľa nižšie uvedených pravidiel obliekajú na vyučovanie počas celého týždňa, na Služby Božie, školské zhromaždenia (Chapel) a iné určené príležitosti. V prípade extrémnych teplôt budú vydané osobitné pokyny.*

**Všeobecné pravidlá**

Nie je dovolené nosiť akékoľvek oblečenie, ktoré propaguje protikresťanské názory, neetické myšlienky, skupiny a tiež oblečenie propagujúce alkohol, cigarety, drogy a násilie. Nesmie sa nosiť zodraté, roztrhané a znečistené oblečenie.

Chlapci musia nosiť dlhé nohavice (trojštvrťové a krátke sú zakázané).

Sukne a dievčenské šortky musia mať vhodnú dĺžku (nad kolená tak, aby pri chôdzi po schodoch neodhaľovali intímne partie). Tričká musia zahaľovať ramená aj brucho, nesmú mať nevhodne hlboký výstrih, nesmú byť s tenkými ramienkami. V budove školy nie je dovolené mať akúkoľvek pokrývku hlavy – kapucne, čiapky, klobúky a iné. Tetovanie a piercing sa neodporúča. Zakázané je tetovanie propagujúce drogy, násilie alebo vulgarizmy.

Nie je dovolená nevkusná bižutéria charakteristická pre určité skupiny a gangy. Odporúča sa prirodzené líčenie. Zakázané je priesvitné oblečenie, odhaľujúce spodnú bielizeň. Na vyučovanie je zakázané nosiť pracovné a vojenské, tzv. maskáčové oblečenie, tepláky a športové legíny – **mimo telesnej a športovej výchovy.** Žiak musí byť slušne, čisto a nevyzývavo oblečený.

**Dievčatá**

* nohavice, 3/4 nohavice, sukne a šortky
* mikiny, svetre a vesty nepropagujúce alkohol, cigarety, drogy, násilie a zakázané sú vulgárne nápisy
* tričká distribuované školou, vlastné tričká a nepriesvitné spoločenské blúzky spĺňajúce vyššie uvedené kritériá
* formálne oblečenie

**Chlapci**

* dlhé nohavice
* mikiny, jednofarebné svetre a vesty nepropagujúce alkohol, cigarety, drogy, násilie a zakázané sú vulgárne nápisy
* tričká distribuované školou, vlastné tričká, košele
* spoločenský oblek
* prezuvkami môžu byť aj spoločenské topánky – najmä k spoločenskému odevu

**Záver**

*Pedagogickí aj nepedagogickí zamestnanci sú oprávnení zvážiť, či zovňajšok žiaka zodpovedá kódexu obliekania.

Pri nasledovných príležitostiach je nutné mať formálne oblečenie:*

* *otvorenie a ukončenie školského roku*
* *slávnostné Bohoslužby*
* *maturity*
* *graduation*

*Za dodržiavanie kódexu sú zodpovední triedni učitelia. Porušenie kódexu obliekania rieši školský poriadok.*